IZVEDBENA UREDBA KOMISIJE (EU) 2021/464

z dne 17. marca 2021

o neodobritvi izvlečka kajenskega popra Capsicum annuum L. var. annuum, skupina longum, kot osnovne snovi v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 23(5) v povezavi s členom 13(2) Uredbe,

ob upoštevanju naslednjega:

(1) Komisija je 14. marca 2018 prejela zahtevek družbe Bio Natural Protect za odobritev izvlečka kajenskega popra Capsicum annuum L. var. annuum, skupina longum, kot osnovne snovi za uporabo kot repelent za sesalce in ptice, ki se hranijo s semeni. Popravljenemu zahtevku, prejetemu 23. maja 2019, so bili priloženi podatki, ki so obvezni v skladu z drugim pododstavkom člena 23(3) Uredbe (ES) št. 1107/2009.

(2) Komisija je Evropsko agencijo za varnost hrane (v nadaljnjem besedilu: Agencija) zaprosila za znanstveno pomoč. Agencija je Komisiji 31. marca 2020 predložila tehnično poročilo (2) o izvlečku kajenskega popra Capsicum annuum L. var. annuum, skupina longum. Agencija je ugotovila, da specifikacije o predlaganem izvlečku kajenskega popra Capsicum annuum L. var. annuum, skupina longum, vključno z njegovo glavno aktivno sestavino kapsaicin, niso bile dobro opredeljene. Poleg tega Agencija meni, da so lastnosti usode in obnašanja v okolju, predložene za nekatere od možnih sestavin izvlečka, vključno s kapsaicinom, negotove, ter bi bile potrebne dodatne študije o toksičnosti za vse neciljne vrste. Agencija je navedla, da obstajajo dokazi, ki so jih družbe zagotovile Evropski agenciji za kemikalije, da bi bilo treba izvleček kajenskega popra Capsicum annuum L. var. annuum, skupina longum, razvrstiti med snovi, ki povzročajo hude poškodbe oči, so škodljive pri zaužitju in povzročajo tudi draženje kože.

(3) Polega tega je Znanstveni odbor za hrano ugotovil genotoksični potencial kapsaicina (3).

(4) Na voljo ni bilo nobeno ustrezno ocenjevanje, izvedeno v skladu z ostalo zakonodajo Unije, kot je navedeno v členu 23(2) Uredbe (ES) št. 1107/2009.

(5) Komisija je 17. julija 2020 Stalnemu odboru za rastline, živali, hrano in krmo predložila poročilo o pregledu (4) in osnutek te uredbe o neodobritvi izvlečka kajenskega popra Capsicum annuum L. var. annuum, skupina longum.

(6) Komisija je vlagatelja pozvala, naj predloži pripombe k tehničnemu poročilu Agencije in k osnutku poročila Komisije o pregledu. Vlagatelj je predložil pripombe, ki so bile natančno pregledane.

(7) Vendar kljub argumentom, ki jih je predložil vlagatelj, pomislekov v zvezi s snovjo ni mogoče odpraviti.

(8) Zato, kot je zapisano v poročilu Komisije o pregledu, ni bilo ugotovljeno, da so zahteve iz člena 23 Uredbe (ES) št. 1107/2009 izpolnjene. Zato je primerno je, da se izvleček kajenskega popra Capsicum annuum L. var. annuum, skupina longum, ne odobri kot osnovna snov.

(9) Ta uredba ne vpliva na predložitev ponovnega zahtevka za odobritev izvlečka kajenskega popra Capsicum annuum L. var. annuum, skupina longum, kot osnovne snovi v skladu s členom 23(3) Uredbe (ES) št. 1107/2009.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Zato je primerno je, da se izvleček izvlečka kajenskega popra Capsicum annuum L. var. annuum, skupina longum, ne odobri kot osnovna snov.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 17. marca 2021 Za Komisijo Predsednica Ursula VON DER LEYEN

(1) UL L 309, 24.11.2009, str. 1.

(2) EFSA (Evropska agencija za varnost hrane), 2020. Technical report on the outcome of the consultation with Member States and EFSA on the basic substance application for approval of Capsicum annuum L. var. annuum, longum group, cayenne extract to be used in plant protection as repellent to seed-eating mammals and birds. (Tehnično poročilo o rezultatu posvetovanja z državami članicami in EFSA o zahtevku za odobritev izvlečka kajenskega popra Capsicum annuum L. var. annuum, skupina longum, kot osnovne snovi, ki se uporablja za fitofarmacevtske namene kot repelent za sesalce in ptice, ki se hranijo s semeni.) Povezana objava EFSA 2020:EN-1838. 77 str. doi:10.2903/sp.efsa.2020.EN-1838.

(3) Opinion of the Scientific Committee on Food on Capsaicin (Mnenje Znanstvenega odbora za hrano o kapsaicinu (sprejeto 26. februarja 2002); https://ec.europa.eu/food/sites/food/files/safety/docs/fs_food-improvement-agents_flavourings-out120.pdf.

(4) https://ec.europa.eu/food/plant/pesticides/eu-pesticides-db_en.